google/wiki40b huggingface dataset:
Nildeltaet

Nildeltaet (arabisk: دلتا النيل) er det brede elvedeltaet i det nordlige Egypt der floden Nilen sprer seg og munner ut i Middelhavet. Dette er et av verdens største elvedeltaer. Deltaet begynner nord for Kairo og strekker seg fra Alexandria i vest til Port Said i øst, og utgjør over 230 km av middelhavskysten. Lengden fra nord til sør er ca. 160 km. 
Nilen danner et bueformet delta som, sett fra oven ligner en trekant eller silhuetten av en vifte. Dette er et rikt jordbruksområde med høy befolkningstetthet.

Klima

Nildeltaet har et subtropisk klima karakterisert med meget lite regn. Den gjennomsnittlige årlige nedbør er på 100-200 mm, hvor det meste faller i vintermånedene. Måneden med mest nedbør er januar med gjennomsnittlig 18 mm nedbør. Den tørreste er juni med 1 mm nedbør.
Deltaets temperaturkurve når i juli-august gjennomsnittlig 30°C, men er målt opp til 48°C. Vintertemperaturen ligger vanligvis mellom 5°C og 10 °C. Kaldest er januar med opptil 12 °C.
Vem kan man lita på?

Vem kan man lita på? er et musikkalbum av Hoola Bandoola Band, utgitt i 1972.
Culai Shan

Culai Shan (kinesisk: 徂徕山) er et fjell sørøst i byprefekturet Tai'an i provinsen  Shandong i Folkerepublikken Kina. Det danner vannskillet mellom elvene Dawen He og Xiaowen He. Hovedtoppen er 1027 m høy. Fjellet er bevokst med furuer og sypresser. Det er kjent for buddhistiske steininnskrifter.
Disney's Hollywood Studios

Disney's Hollywood Studios er en fornøyelsespark i Disneyworld i Florida. Den åpnet 1. mai 1989 under navnet Disney-MGM Studios, og byttet navn til Disney's Hollywood Studios i 2008.
Noen av parkens mest kjente attraksjoner er Rock 'n' Roller Coaster som er en innendørs berg-og-dalbane i mørket til musikk fra Aerosmith, og The Twilight Zone Tower of Terror som lar gjestene ta en heis opp en høy bygning for så å la heisen falle ned igjen i fritt fall. The Great Movie Ride foregår inne i parkens egen kopi av Grauman's Chinese Theatre.
Singapore erkebispedømme

Historie

Malakka bispedømme, som det opprinnelig het, ble grunnlagt av portugisiske kolonisatorer i 1558 som et suffraganbispedømme under Goa erkebispedømme i India, som det hadde blitt utskilt fra. Opprinnelig var Malakka bispedømme ansvarlig for alle områder øst for Kapp det gode håp med unntak av det indiske subkontinentet. Etter hvert ble ulike kirkelige jurisdiksjoner skilt ut av dette enorme bispedømmet. Per i dag har Malakka bispedømme på denne måten direkte eller indirekte gitt opphav til ca. 390 jurisdiksjoner i 38 land og territorier.
Denne prosessen begynte i 1576 med utskillelsen av Macao bispedømme. Macao var også suffragan under Goa og omfattet hele Øst-Asia (som per i dag utgjør 233 jurisdiksjoner i Japan, Kambodsja, Folkerepublikken Kina, Republikken Kina, Laos, Mongolia, Nord-Korea, Sør-Korea, Thailand, Vietnam og Øst-Timor).
1712 ble det apostoliske prefekturet Indiahavets øyer skilt ut. Prefekturet var direkte underlagt paven og omfattet de fleste av øyene i Indiahavet og Stillehavet samt deler av Afrikas østkyst (per i dag ca. 150 jurisdiksjoner i 26 stater og territorier). Malakka bispedømmes omfang var dermed redusert til selve Malakkahalvøya.
På grunn av konflikten om den portugisiske patronatsretten mellom Portugal og Den hellige stol opphevet pave Gregor XVI i 1838 de fleste av Goas suffraganbispedømmer ved å slå territoriene deres til de nærmeste apostoliske vikariatene. Malakka ble således først innlemmet i det apostoliske vikariatet Ava og Pegu (Burma), men kort etter flyttet til det apostoliske vikariatet Siam (Thailand). Allerede i 1841 ble det på nytt utskilt som eget apostolisk vikariat under navnet det apostoliske vikariatet Vest-Siam. 1888 fikk det tilbake rangen som bispedømme og sitt opprinnelige navn. Metropolitten var imidlertid ikke lenger erkebiskopen av Goa, men av Pondicherry.
1953 ble Malakka opphøyet til erkebispedømme uten suffraganer. To år senere ble bispedømmene Kuala Lumpur og Penang utskilt og Malakka opphøyet til deres metropolitanerkebispedømme under navnet Malakka-Singapore erkebispedømme.
Den siste territorielle endringen skjedde i 1972, da bispedømmet ble delt i en malaysisk og en singaporsk del. Den singaporske delen fikk navnet Singapore erkebispedømme og ble eksemptert (dvs. direkte underlagt paven), men beholdt rangen som erkebispedømme og den opprinnelige katedralen i Singapore. Den malayiske delen fikk sitt nye sete i Johor og navnet Melaka-Johor bispedømme (dvs. beholdt referansen til det opprinnelige navnet i sin tittel). Det ble suffragan under Kuala Lumpur.
Alle erkebiskoper av (Malakka-)Singapore frem til 1976 var europeere. Bare de to siste erkebiskopene, Gregory Yong Sooi Ngean (1977–2000) og Nicholas Chia Yeck Joo (2000–d.d.), var født i Sørøst-Asia.
Kabylia

Befolkning

Området er befolket av kabyler, den nest største berbiske gruppe etter Shleuhene i Marokko.
De snakker kabylsk, et av de berbiske språkene. Siden den berbiske våren i 1980, har kabylene vært de meste aktive til å kjempe for erkjennelsen av det berbiske språket i Algerie.

Religion

Kabylene er i majoriteten muslimske, men det finnes et stort antall ikke-troende. Historisk har Kabylia vært med alle religionene i middelhavsland og har bidratt «som en del av den Berbiske verden» til noen av de greske og romerske guder (se Berbiske Mytologi) som Antaios. Først henga de seg til det overnaturlige og animismen, og til i dag ble det noen spor av det. 
Senere kom de monoteistiske religioner, jødedom, kristendom og islam. Synkretisme (påkalling av Anzar, regnguden, kvinner som korser seg før de reiver spedbarnet, etc…) var, og er, fortsatt tallrik. Dette er det «Kabylske islam».
Rød snø (biologi)

Rød snø, dvs. den rødfargete overflaten man kan se på snøen i fjellstrøk på ettervinteren, skyldes den encella grønnalgen Chlamydomonas nivalis. Rødfargen kommer av et karotenoid-pigment (astaxanthin) som beskytter algen mot stråling. Dette pigmentet produserer algen trolig mye av i perioder med høy lysintensitet og nitrogen-mangel.
Trollavtalen

Trollavtalen er en internasjonal eksportavtale for norsk naturgass. Avtalen ble undertegnet i mai 1986 av Den norske stats oljeselskap (som var eiere av Trollfeltet) og Vest-Europas store gassdistributører Ruhrgas, BEB Erdgas und Erdöl og Thyssengas. Avtalen omfattet leveranser av 450 milliarder m³ naturgass fra Trollfeltet og Sleipner Øst. Verdien av avtalen var omkring 800 milliarder kroner, og den ble undertegnet ti år før leveransene startet. Trollavtalen har ført til at det har blitt bygget tre gassledninger, som transporterer gass fra Norge til resten av Europa. Partene i avtalen har sagt den opp med virkning fra 31. desember 2018.
Sputnik i Vladikavkaz

Sputnik i Vladikavkaz er en garnisonsby innen Nord-Ossetias hovedstad Vladikavkaz.
Tahaa

Tahaa eller Taha'a er ei øy og en kommune i îles Sous-le-Vent i Selskapsøyene i Fransk Polynesia. Folketellingen i 2017 viste et innbyggertall på 5 313.
Tahaa ligger sør for Bora Bora og 4 km nord for Raiatea, som Tahaa deler lagune med. Fjelltoppene på øya er Ohiri på 585 moh., Puurauti på 526 moh. og Noua Roa på 418 moh.
Det foregår perledyrking på øya og det produseres vanilje. 80 % av vaniljeproduksjonen i Fransk Polynesia skjer på Tahaa. Tahaa har ikke flyplass og samferdselen går med båt til Raiatea.
Park University

Park University er et privat, ikke-kommersielt universitet i Parkville i delstaten Missouri, USA. Det ble opprettet i 1875 som religiøst college på eiendom donert av George S. Park, dominert av den presbyterianske kirken. Park har siden 1889 utviklet seg til å bli en ledende tilbyder av fjernundervisning, spesielt for USAS militære styrker.
Ved universitetet var det 13 182 studenter og 878 vitenskapelig ansatte i 2006, og samme året var skolepengene US$ 7 340 for studenter folkeregistrert i delstaten. Studiene gis opp til mastergradsnivå.
Gucheng (Hengshui)

Gucheng (kinesisk: 故城县 ; pinyin: Gùchéng Xiàn) er et fylke i provinsen Hebei i Folkerepublikken Kina. Det er understilt byprefekturet Hengshui.
Befolkningen var i 1999 på 451.447.

Kulturminner

Qinglintempelets pagode (Qinglin si ta, 庆林寺塔) ble i 2006 oppført på Folkerepublikken Kinas liste over kulturminner.
Takahe

Beskrivelse

Takahe er den største fuglen i riksefamilien. Den er ca. 63 cm lang. Vekten er omtrent 2,7 kg hos hannene og 2,3 hos hunnene. Den har sterke bein og et stort nebb. Fargen på en voksen takahe er lillablå med grønnblåe farger på oversiden. Beina er rød/rosa-aktig. Kjønnene er like, men hannene er litt større enn hunnene.

Atferd

Takahen lever på gressletter. Før menneskene kom til New Zealand levde den i sumpområder, men disse ble omgjort til jordbruksområder. Takahen spiser gress, planter og insekt. Takaher er monogame fugler. Reiret bygges under busker og kratt. De legger to egg.

Utbredelse

Takahen lever i Murchison Mountains ved Te Anau-sjøen der den ble gjenoppdaget 20. november 1948. Man har også satt ut noen få individer på de rovdyrfrie øyene Tiritiri Matangi, Kapiti, Maud og Mana. I januar 2011 ble det satt ut en liten mengde med takaher i naturreservatet Zealandia i Wellington. Etter 1982 har bestanden hvert på mellom 110 til 225 individer.
Vams

Vams er betegnelse for ulike typer tykke, fôrede trøyer eller jakker med lange ermer. Vamser var særlig vanlige som mansplagg i middelalderen fram til 1600-tallet.

Navn

Ordet «vams» kommer fra det tyske Wams som igjen er avledet av det middelalderlatinske wambasium, «trøye under panser». På engelsk, og enkelte andre språk, kalles den historiske overdelen gjerne doublet, men også body warmer hvis jakkeplagget har ermer, eller jerkin hvis det mangler ermer. På fransk er betegnelsen pourpoint, på spansk jubón.
Waxed

Oversikt

Plata ble første gang utgitt på frontmann Øystein Grenis eget plateselskap Grandsport Records i 1995. Plata ble senere gjenutgitt på Warner 3. juni 2002. «Elle Vogue» er et instrumentalt bonusspor, kun inkludert på albumet gjenutgivelsen. Plata inneholder blant annet låta «Marvin Dale», en hyllest til surfgitar-legendene Hank Marvin og Dick Dale. Den inneholder også «Two O'Clock», et spor Greni tidligere har nevnt som sin favorittsang av BigBang. «Elle Vogue» er dedikert til motemagasiner (som Elle og Vogue) som eksposerer kvinner som vanlige menn ikke har råd til, ifølge Øystein Grenis egne uttalelser.
American Comedy Awards

American Comedy Award var priser som ble årlig utdelt i USA fra 1987 til 2001 for å hedre utøvere innen komedie innen fjernsyn og film.
Prisene ble sponset fra 1987 – 2000 av American Broadcasting Company (ABC), mens det siste året (2001) var det Comedy Central som sto bak.
Mesopredator

En mesopredator er en mellomstor predator som står under toppkonsumentene (alfapredatorene) i næringskjeden. Dette er predatorer som jakter på og eter andre levende organismer, men som også blir jaktet på og spist selv. Typiske mesopredatorer er mellomstore predatorer i midten av trofiske nivået, for eksempel de fleste mårdyr (jerv er imidlertid en toppkonsument), mange rever, måker og andre mindre predatoriske fugler, insektetere, mindre reptiler, mange haukefugler med flere.
Bestanden av mesopredatorer i et økosystem blir som regel holdt i sjakk av toppkonsumentene. Om toppkonsumentene forsvinner fra økosystemet, kan det føre til et såkalt mesopredatorutbrudd; en prosess der bestandene av mesopredatorer kommer ut av kontroll og påvirker økosystemet negativt, som regel i kraft av redusert biologisk mangfold. Når en toppkonsument forsvinner kan også en typisk mesopredator ende opp som ny toppkonsument i økosystemet. Et eksempel på det er rødreven, som mange steder i Norge og ellers i Europa tok over som toppkonsument da ulven forsvant. I Nord-Amerika har prærieulven tatt over som toppkonsument mange steder, der ulv, puma og brunbjørn tradisjonelt utgjorde toppkonsumentene.
Baden

Napoleon

I forbindelse med oppløsningen av det hellige tysk-romerske riket i 1806 opphøyde Napoleon Baden til et storhertugdømme og Baden fikk tildelt så mange nye territorier at arealet femdoblet seg. Baden var deretter en suveren stat, og etter revolusjonen i 1848 også en av de aller mest liberale blant de tyske statene.

Det tyske keiserrike

I 1871 ble Baden ett av forbundslandene i det nye tyske keiserriket og grenset dengang til rikslandet Elsass-Lothringen, kongeriket Bayern, storhertugdømmet Hessen (Hessen-Darmstadt),  kongeriket Württemberg, kongeriket Preussen (Hohenzollern) og Sveits. Hovedstad var Karlsruhe.

Det 20. århundre

I 1918 ble Baden republikk. I 1952 ble Baden slått sammen med Württemberg-Baden og Württemberg-Hohenzollern og dannet den nye staten Baden-Württemberg.
Bibelskolen i Trondheim

Bibelskolen i Trondheim (forkortet: BIT), er en kristen bibelskole i Trondheim. Skolen er en del av den norske pinsebevegelsen og er tilknyttet menigheten Betel Trondheim.
Skolen hadde tidligere navnet Betelinstituttet, men på slutten av 1990-tallet ble det besluttet å endre navnet, da forkortelsen BI ofte ble forvekslet med Bedriftsøkonomisk Institutt sin avdeling i Trondheim, som også brukte forkortelsen BI. Det nye navnet ble da Trondheim bibel- og misjonsskole ofte forkortet til TBM eller tbm. I 2010 skiftet skolen igjen navn til Bibelskolen i Trondheim.
Skolen ble startet i 1980, og første rektor var Oddvar Tegnander. I dag er Heidi Midling rektor.
Skolen har fokus på bibelundervisning, aktuelle bibel-relaterte spørsmål, misjon, ledertrening, og relevant praksis.
Trondheim bibel- og misjonsskole er godkjent av Kunnskapsdepartementet og Statens lånekasse for utdanning, noe som gir rett til stipend og lån etter gjeldende regler.
Saad

Etymologi

Saad er dannet av arabiske سعد, som betyr «hell, lykke». Navnet kan også være en kortform av Sa'd al-Din.
Consistent Network Device Naming

Consistent Network Device Naming er en konvensjon for å navngi Ethernet adaptere i Linux. Den ble skapt omkring 2009 for å erstatte den gamle standarden EthX som forårsaket problemer på datamaskiner med en multihoming-konfigurasjon (tilknyttet flere internettleverandører). Problemet skyldtes at nettverkskortet ville navngis basert på rekkefølgen det ble funnet av kjernen under oppstart. Når man tilføyde nye nettverkskort, kunne det gamle skifte navn.
Ildhodetanagar

Utbredelse

Den forekommer i Colombia, Ecuador, Peru og Venezuela.
Roar Bakken Stovner

Bakgrunn

Stovner har en mastergrad i matematikk fra NTNU med delstudier ved Technische Universität München. Han har pedagogisk utdannelse gjennom programmet Teach First Norway, og arbeider til daglig som lektor ved Kuben videregående skole i Oslo.

Karriere

Det er først i voksen alder at Stovner har markert seg som ultraløper. I 2014 kom han på tredjeplass i norgesmesterskapet med tiden 7.54.20 timer på 100 km. Han passerte maraton på tiden 3.13.34. Samme høst deltok Stovner på uoffisielt NM i ultraterrengløp. NM-konkurransen var lagt til løpet Telemarks Tøffaste, arrangert av Treungen IL 6. september 2014. Igjen ble Stovner nummer 3. I mai 2015 vant han Vestfold Ultra Challenge, og i juli vant han herreklassen i femtikilometersløpet Golden Gate Trail Run i California.
Heimdal Idrettsforening

Heimdal Idrettsforening er et idrettslag fra Heimdal ved Trondheim. Idrettslaget ble stiftet i 1. januar 1929, og har ca. 1300 medlemmer og er således en av Trondheims største idrettslag. Heimdal er et allianse-idrettslag, og har skilt ut de enkelte grenene i egne grupper, som tidligere Heimdal Håndballklubb og Heimdal Fotballklubb.
Heimdal har tilhørt eliten i to idretter, håndball for herrer og fotball for kvinner.

Fotball

Kvinnelaget i fotball var i den øverste divisjonen i 1988, men rykket rett ned igjen.

Håndball

Håndballaget var i toppen senest i 2006, men ble slått konkurs året etter.
Den hellige treenighetskirke (Frederiksted)

Den hellige treenighetskirke (engelsk: Holy Trinity Lutheran Church) er en luthersk kirke i Hospitalgade i Frederiksted på øya St. Croix i De amerikanske Jomfruøyer. Kirken ble påbegynt i 1783 og innviet 15. januar 1792 av presten Martin Peter Ohm.
Trampoline under Verdenslekene 2013

Trampoline var en av øvelsene ved World Games 2013, og ble arrangert fra 28. til 31. juli 2013 i Coliseo El Pueblo i Cali i Colombia.
Turkvizyon-2013 Astana–Eskişehir

Bakgrunn

Konkurransen ble arrangert med en kvalifiseringsrunde som ble avhold fra 17. til 27. oktober. Fra kvalifiseringsrunden ble 34 deltakere valgt ut til å fremføre et bidrag foran elleve jurymedlemmer 29. oktober. Juryen valgte ut tolv bidrag som skulle konkurrere i finalen. Det ble senere avgjort at det i tillegg skulle sendes fire andre bidrag til finalen som hadde et vinnerpotensiale.
Finalen ble avholdt 24. oktober i Kasakhstans sentrale konserthall i Astana. Konkurransen ble avgjort ved en kombinasjon av jury- og SMS-stemmer. Guttegruppa Rin'go vant konkurransen, og representerte landet i den internasjonale finalen hvor de kom på en niendeplass.
Sekkepipe

Sekkepipe er en gruppe musikkinstrumenter, aerofoner der et konstant luftreservoar formet som en sekk leverer luft til rørblad.

Historie

Sekkepipens opprinnelse er usikker, det finnes ikke sikre kilder om sekkepiper før ca. år 1000 e.kr. Enkelte historikere antar at den stammer fra Balkan/Lilleasia og har sitt opphav hos trakerne. En oversettelse av den romerske historikeren Sueton beretter at keiser Nero spilte tibia utricularis, noe som oversetteren tolker slik at det dreide seg om et rørbladinstrument med lærsekk, med andre ord – en sekkepipe.
På grunn av sekkepipas lange historie finnes det mange forskjellige versjoner rundt om i verden, de mest kjente er den irske uilleann pipes og den skotske great Highland bagpipe. Sekkepipa var opprinnelig et blåseinstrument med en sekk og et rør i tillegg til munnstykke, etterhvert som den har blitt utviklet har den fått både to og tre rør foruten munnstykket. I Irland og Skottland har det blitt vanlig med tre rør. At det er tre rør gjør at det blir bedre klang og lyd på høyere og lavere toner.
Det karakteristiske for sekkepipa er den uendrede tonen som understøtter melodiens forløp, bordun. Virkningen oppnås med en basspipe på skotsk sekkepipe.
Sekkepipa er Skottlands nasjonalinstrument, deres versjon av sekkepipa blir kalt «The Highland Bagpipe», ei sekkepipe som har ei lang historie.
Det var kelterne som stod for utviklingen av skottenes sekkepipe. Når instrumentet kom til Skottland hadde  den opprinnelig bare ett rør, men fikk rundt 1500 år e.kr. det andre røret, og i 1623 kom det tredje eller «the great drone» som det blir kalt.
I Skottland og i en del andre land blir sekkepipa ofte brukt i begravelser, bryllup og i andre
anledninger.
Adolf av Slesvig-Holsten-Gottorp

Biografi

Han var  tredje sønn av kong Frederik I og Sophie av Pommern, og dermed også halvbror til Christian III. Frederik lot ham oppdra hos landgreve Philip I av Hessen. Han tilbragte 4 år på Philips slott i Kassel. 
I 1544 delte Adolf,  broren Hans og halvbroren Christian III hertugdømmene Slesvig og Holsten mellom seg. Adolf som den yngste, fikk velge først. Siden han valgte delen med Gottorp, ble den gren av huset Oldenborg som han ble stamfar til, kalt Slesvig Holsten Gottorp. 
Hertug Adolf gjorde Gottorp til et virkelig regjeringssete. Det ble opprettet et egentlig kanselli og et rentekammer. Han fremmet handelen i hertugdømmene og sto bak dikebyggeriet og utbyggingen av Husum havn. Han hadde også planer om en kanalforbindelse mellom Nordsjøen og Østersjøen, som senere ble virkeliggjort med Eiderkanalen. Sammen med broren Hans den eldre og nevøen kong Frederik II, som altså var medhertuger, erobret og delte han den hittil frie bonderepublikk Ditmarsken (i det nåværende Holsten).
Hertug Adolf bygget slott i Kiel, Tønning og Husum. Etter hertug Hans den eldres død i 1580 ble de gottorpske delene utvidet med Tønder og Løgumkloster amter, samt landskapene Nordstrand, Femern og Bordesholm i Holsten. Kong Frederik arvet den andre halvdelen. 
Adolf var en dugelig men streng regent. Han deltok ivrig i stridene mot protestantismen i det Tyske riket, men holdt i sine egne land på den lutherske lære. Mot Danmark-Norge opptrådte han alltid lojalt. I 1556 arvet han tittelen Biskop av Slesvig etter sin yngre bror Frederik.
Han giftet seg med Christine av Hessen-Kassel, datter av Philip I av Hessen. Da Adolf døde ble sønnen Frederik hertug av Slesvig-Holsten-Gottorp.
Prosopocoilus (Cyclotropus) faber

Utseende

En middelsstor (hannene 25-37 millimeter), mørkt rødbrun hjortebille. Hannen har krumme, slanke kjever (mandibler), disse har tenner bare i spissen hos store hanner. Små hanner har enkle, sagtakkede antenner. Hodet er litt lengre enn bredt, pannen er litt vagt uthulet i midten, det er et butt utskudd bak hvert fasettøye. Antennene har en tre- eller fire-leddet vifte. Pronotum er betydelig bredere enn langt, rundet. Dekkvingene er glatte og nokså blanke, scutellum og sømmen er mørkere. Beina er for det meste rødlige. Hunnen er mye mindre enn hannen, blankere, uten forstørrede kjever, kroppsformen bredere, hodet tett og kraftig punktert.

Levevis

Larvene utvikler seg i råtne trestammer. Utviklingen tar trolig ett år. De voksne billene drikker gjerne sevje fra trær.

Utbredelse

Arten lever i det vestlige og sentrale Afrika, øst til Uganda og sør til Gabon.
Halensee (ortsteil)

Historie

Halensee ble bebygget med villaer og utleieboliger mot slutten av det 18. århundre. Området var i det vesentlige ferdig utbygd i 1914. Inntil 1921 var Halensee del av Deutsch-Wilmersdorf, en selvstendig forstad til Berlin. Wilmersdorf ble da innlemmet i Berlin og var deretter egen bydel til bydelsreformen i 2001 og fra det tidspunktet ortsteil. Halensee ble utskilt fra Wilmersdorf som egen ortsteil i 2004.
Innenfor grensene til dagens ortsteil, i nordenden av innsjøen Halensee fantes fra 1909 til 1933 Lunapark på det tidspunkt Europas største fornøyelsespark. Allerede før Lunapark eksisterte ved innsjøen Halensee allerede Wirtshaus am Halensee (vertshuset ved Halensee) og området var et populært utfartssted for berlinerne. Theodor Fontane har i sin roman Jenny Treibel uttrykt at «en ettermiddag i Halensee er neste like poetisk som fire uker på Capri» («ein Nachmittag in Halensee fast so poetisch wie vier Wochen auf Capri»).
I 1920-årene flyttet en rekke russiske emigranter til Halensee, forøvrig i likhet med Charlottenburg. En av disse emigrantene var forfatteren Vladimir Nabokov.
I Markgraf-Albrecht-Straße 11/12 fantes fra 1923 synagogen Friedenstempel Halensee. Under krystallnatten i 1938 ble denne satt i brann av nasjonalsosialistene. I 1959 ble bygningen revet ned og erstattet med boliger.
Under den andre verdenskrigen ble ortsteilen sterkt skadet. Etter krigen ble det i Halensee oppført en rekke sosiale bolighus som endret områdets karakter.
Attentatet mot Rudi Dutschke fant sted 11. april 1968 like ved Kurfürstendamm 141.

Beliggenhet

Halensee ligger på høydedraget Teltow sørvest i Berlin. Innsjøen Halensee som har gitt navn til orsteilen og som tilhører tunneldalen Grunewaldseenkette, ligger i den tilgrensende orsteilen Grunewald.

Tilgrensende ortsteiler

Halensee grenser til Charlottenburg i vest og nord, til Wilmersdorf i sørøst, til Schmargendorf i sør og til Grunewald og Westend i vest.

Kultur og severdigheter

Kontorbygget som berlinerne har døpt Sitronen (Zitrone) ble oppført mellom 1994 og 1996 etter planer av Hilde Léon og Konrad Wohlhage på en tomt like ved den mest trafikkert autobahnstrekningen i Tyskland. Bygningen har et dobbelt skall som sørger for et naturlig inneklima og som beskytter mot larm og eksos fra trafikken. Kontorbygget på Kurfürstendamm 119/120 ble oppført 1994 etter planer av Helmut Jahn. Hochmeisterkirche i Westfälischen Straße ble oppført 1908–1910 etter planer av Otto Schnock, forøvrig i romantisk stil. Etter store skader under den andre verdenskrigen, ble den gjenoppført mellom 1953 og 1958 og innviet på nytt i 1958. Skulpturen Betoncadillacs på Rathenauplatz er utført av happeningkunstneren Wolf Vostell.
Handlegaten Kurfürstendamm gjennomløper Halensee.